الداخلية غادية تقول غدا قرارها بخصوص جهة كلميم واد نون. الداخلية دخلات بعد فشل رئيسها عبد الرحيم بوعيدة فالتسيير. العبث وصافي. الاغلبية ولات اقلية والمعارضة بقيادة الاتحادي عبد الوهاب بلفقيه ولى عندها الاغلبية. غير فالقانون الخاص بالجهة ايلى بغاو يطيحوه خاص فترة زمنية وخاص ثلثي الاصوات اللي ما عندش المعارضة دابا. الداخلية وبعد ما راسل بوعيدة القصر الملكي تحركات لايجاد حل لهاد البلوكاج فاوقفت الرئيس لمدة 6 اشهر. دابا سالات. الداخلية قدامها اما تمديد هاد الفترة لمدة 6 اشهر حتى يلقاو حل. هادي شوية صعيبة حقاش عطاتهم فرصة نص عام وما دارو والو. واش عام فولاية الجهة غادي يضيع؟ موحال شي حد يقبل. الحل الثاني هو حل المجلس. قرار الداخلية هادا. كيعني اعادة الانتخابات. هادي كلفتها صعيبة على الدولة وعلى الاحزاب والانتخابات باقية ليها غير عامين. مباركة بوعيدة عضوة الجهة والقيادية والوزيرة التجمعية قالت الجمعة الماضية انها ضد سيناريو الحل او التمديد او التوقيف. دعات لحل توافقي. دابا فات الوقت وخاصو مدة لايجادو الحل الثالث هو عزل وزارة الداخلية للرئيس. هنا التجمع الوطني للاحرار غاديين يرفضو وهاد الشي عبرات عليه مباركة بوعيدة. علاش؟ علاش العزل غادي يعطي للمعارضة وبلفقيه يولي رئيس الجهة حقاش دابا معاه اغلبية الاعضاء. الحل الرابع: استقالة بوعيدة عبد الرحيم من الرئاسة. هادي دابا خاصها مفاوضات. هو ما بغاش يستاقل. اكثر من ذلك دارت مباركة المبادرة دار تدوينة صعد فيها. المعارضة باغية تشوف الاستقالة مكتوبة عاد تهدر حقاش ما تايقاش فالرئيس بوعيدة. غير هو المعارضة ما قابلاش لحد الان تعوضو مباركة بوعيدة. عندها اعتراض وعليه خاص لقاءات مكثفة بعد ما يوقع الاستقالة. المهم مخلوضة وصافي وموحالش يكون شي حل. مبادرات كثيرة دارت من البام من التجمع. من كلشي وما وصلت حتى لشي نتيجة 
اشناهما السيناريوهات اللي قدام وزارة الداخلية فجهة كلميم. تمديد توقيف الرئيس او حل مجلس الجهة او عزل الرئيس او استقالتو: ها تبعات كل قرار